שקמה ברסלר

שקמה ברסלר־שוורצמן (נולדה ב-10 ביולי 1980) היא פיזיקאית ישראלית, חוקרת במכון ויצמן למדע, המשתתפת במחקר מאיץ החלקיקים בשווייץ. היא פעילה חברתית, מיוזמי מחאת הדגלים השחורים וממובילות המחאה נגד הרפורמה המשפטית.

ביוגרפיה
ברסלר נולדה בחיפה, בת שנייה בין ארבעה אחים במשפחת שוורצמן, לאם רופאה ולאב מהנדס באלביט מערכות. היא גדלה בקיבוץ גבת ובתמרת. בצעירותה שיחקה ברסלר כדורסל בקבוצת הפועל גליל עליון ובנבחרת הצעירה של ישראל. היא שירתה בצה"ל כספורטאית מצטיינת בבסיס חימוש במושב בית הלל. לאחר שירותה הצבאי, עברה לשחק בקבוצת הפועל חיפה. היא פרשה מכדורסל לאחר שנפצעה.

ברסלר סיימה בהצטיינות תואר ראשון בפיזיקה ומתמטיקה בטכניון. היא מוסמכת הטכניון בפיזיקה משנת 2006, ושם גם סיימה לימודי דוקטורט בשנת 2011 בהנחיית פרופסור שלומית טרם.

שנה לאחר סיום הדוקטורט הצטרפה לסגל מכון ויצמן למדע, וב-2013 הקימה בו קבוצת מחקר במחלקה לפיזיקת חלקיקים ואסטרופיזיקה. הקבוצה משתתפת במחקר במאיץ החלקיקים CERN שבשווייץ. תחומי עיסוקה של הקבוצה הם פיתוח גלאים לניסוי ATLAS המורכב מגלאים רבים, ופענוח הנתונים הנאספים מהגלאים במטרה למצוא תופעות חלקיקיות שאינן מוסברות על ידי המודל הסטנדרטי, למשל איתור של דעיכת בוזון היגס לשני לפטונים מסוגים שונים, דבר שאינו אפשרי על פי המודל הסטנדרטי.

בשנת 2016 זכתה בפרס המחקר על-שם סר צ'ארלס קלור. בשנת 2023 פרסמה מאמר כחוקרת ראשית, עם לוּקה מוֹלֶרי, על מכשיר מדידת קרינה שפיתחו על בסיס התנהגות גזים.

פעילות פוליטית

מחאת הדגלים השחורים 
במרץ 2020 יזמה והובילה ברסלר, לצד שני אחיה, ירדן ואייל, ושני חברי משפחה נוספים, את "מחאת הדגלים השחורים". בעקבות הבחירות לכנסת ה-23 וסירובו של יושב ראש הכנסת היוצאת, יולי אדלשטיין, לפנות את מקומו ליושב ראש חדש, הם יזמו שיירות מחאה לכנסת. אירועים אלו התרחשו במקביל לפרוץ מגפת הקורונה והאיסור על התקהלות המונית, מציאות שהשפיעה על אופי המחאה. בהמשך התקיימו גם הפגנות בסמוך לבתי חברי הכנסת ממפלגת חוסן לישראל בראשותו של בני גנץ, בדרישה להתנגדות תקיפה יותר לצעדים של מפלגת הליכוד.

המחאה הציגה שלוש דרישות:
 החלפתו המיידית של יושב ראש הכנסת ה-22 ביושב ראש חדש, בעקבות סיום הבחירות לכנסת ה-23, בהתאם לתוצאות הבחירות.
 הקמת ועדות הכנסת עם פיקוח פרלמנטרי.
 חקיקת תיקון לחוק יסוד: הממשלה לפיו נאשם בפלילים לא יוכל להיות מועמד לראשות הממשלה.

מאז התפשטה מחאה זו ברחבי הארץ והיא ידועה בשם "מחאת הדגלים השחורים". הדגל השחור בשמה של המחאה מסמל סכנה לציבור, בבחינת אזהרה על הסכנה הניצבת לציבור במציאות הקיימת.

בשנת 2020 הופיעה ברסלר ברשימת 100 האנשים המשפיעים בישראל של מגזין דה-מארקר וברשימת חמישים הנשים המשפיעות בישראל של מגזין פורבס. גם בשנת 2021 הופיעה ברשימת 50 הנשים המשפיעות של המגזין וכן ברשימת הנשים המשפיעות של העיתון גלובס.

מחאה נגד הרפורמה המשפטית 

החל מסוף שנת 2022 תפסה ברסלר מקום מרכזי במחאה נגד השינויים במערכת המשפט בישראל כחלק מ"הדגלים השחורים", הנחתה את ההפגנות המרכזיות בקפלן, תל אביב ונאמה באופן תדיר גם בהפגנות בירושלים. בהפגנה שהתקיימה ב-23 במרץ 2023 מול שערי מפעל "רפאל", סמוך לקריית ביאליק, עצרה משטרת ישראל את ברסלר, בחשד שעודדה אנשים לחסום את כביש 4. היא שוחררה כעבור שעה, בתנאי ריחוק ממקום ההפגנה ל-5 ימים.

ב-18 ביולי יזמה ביחד עם מובילי מחאה נוספים (משה רדמן, רן הר נבו ועמי דרור) מסע רגלי המוני מרחוב קפלן בתל אביב לירושלים כאקט מחאה נגד כוונותיה של הקואליציה לאשר בקריאה שנייה ושלישית את החוק לצמצום עילת הסבירות.

חייה האישיים 
נישאה וילדה שתי בנות. לאחר גירושיה נישאה בשנית, והיא ובן זוגה מגדלים ביחד את חמש בנותיהם במושב בית שערים.

קישורים חיצוניים

 שקמה ברסלר, באתר של מכון ויצמן למדע 
 
 
 
 תמר פלד עמיעד, ד"ר שקמה שוורצמן ברסלר, ממושב בית שערים, ממייסדות "מחאת הדגלים השחורים, באתר כנס מדיה, 11 באוגוסט 2020
 
 
 
 
  שקמה ברסלר נעצרה בהפגנה כנגד המהפכה המשפטית בכביש 4 בקריית ביאליק. המעצר בסוף הסרטון 23/3/2023 בערוץ יוטיוב, פורסם ב-23 במרץ 2023
 

ממאמריה:

הערות שוליים

פיזיקאיות ישראליות
בעלות תואר דוקטור מהטכניון - מכון טכנולוגי לישראל
בעלי תואר דוקטור מהטכניון - מכון טכנולוגי לישראל
סגל מכון ויצמן למדע: פיזיקה
פעילות חברתיות ישראליות
פעילים חברתיים ישראלים
כדורסלניות הפועל חיפה
ישראליות זוכות פרסים: מדע וטכנולוגיה
בית שערים (מושב): אישים
המחאה נגד בנימין נתניהו: אישים
נשות המושב
ישראליות שנולדו ב-1980
ישראלים שנולדו ב-1980
הרפורמה המשפטית בישראל